ทีคิวเอ็มตั้งเป้า ปีหน้าเบี้ยโต 10%
ทีคิวเอ็มเร่งเข้าตลาดหุ้นปีหน้า พร้อมตั้งเป้าเบี้ยเติบโต 10% ขยายธุรกิจที่ปรึกษาการเงินเต็มรูป
29 ต.ค. 2565

ทีคิวเอ็มเร่งเข้าตลาดหุ้นปีหน้า พร้อมตั้งเป้าเบี้ยเติบโต 10% ขยายธุรกิจที่ปรึกษาการเงินเต็มรูป
นายอัญชลิน พรรณนิภา ประธานบริษัท ทีคิวเอ็ม อินชัวร์รันส์ โบรคเกอร์ (ทีคิวเอ็ม) เปิดเผยว่า ในปี 2560 บริษัทตั้งเป้าทำเบี้ยให้ได้ 1.1-1.2 หมื่นล้านบาท เติบโต 10% จากปี 2559 ที่คาดว่าจะทำเบี้ยได้ 1 หมื่นล้านบาท รวมทั้งคงเดินหน้าตามแผนที่จะนำบริษัทเข้าไปจดทะเบียนในตลาดหลักทรัพย์โดยเร็ว โดยคาดว่าปีหน้าจะยื่นแสดงรายการข้อมูล (ไฟลิ่ง) ให้คณะกรรมการกำกับหลักทรัพย์และตลาดหลักทรัพย์ (ก.ล.ต.) ได้
“แม้ว่าบริษัทจะมีสภาพคล่องมาก ทำให้เงินทุนอาจจะไม่มีความจำเป็นมากนัก แต่การเข้าจดทะเบียนในตลาดหลักทรัพย์ฯ จะสร้างความน่าเชื่อถือในองค์กรสามารถเป็นโบรกเกอร์ให้บริษัทประกันในต่างประเทศ รวมทั้งบริษัทมีแผนที่จะขยายตลาดไปต่างประเทศในกลุ่มเออีซี ที่จะได้สิทธิประโยชน์ด้านภาษีต่างๆ ด้วย” นายอัญชลิน กล่าว
นอกจากนี้ บริษัทมีแผนจะขยายธุรกิจด้านการเป็นที่ปรึกษาด้านการเงิน รวมถึงขายผลิตภัณฑ์ทางการเงินประเภทอื่นๆ เนื่องจากบริษัทมีฐานลูกค้ากว่า 2 ล้านคน ที่สามารถต่อยอดธุรกิจได้ เช่น การแนะนำสินเชื่อรถยนต์ การออมเพื่อการลงทุน    
ปัจจุบันบริษัทมียอดลูกค้าประกันรถยนต์ (มอเตอร์) 70% และกลุ่มลูกค้าไม่ใช่รถยนต์ (นันมอเตอร์) 30% ในจำนวนนี้มีลูกค้าที่ซื้อประกันชีวิต 7-8% ที่เหลือจะเป็นประกันอุบัติเหตุส่วนบุคคล (พีเอ) และมีฐานลูกค้าประมาณ 2 ล้านคน แต่ละปีจะมีลูกค้าใหม่เพิ่ม 1-2 แสนคน และมีอัตราการต่อสัญญาประกันประมาณ 70-80%
ทั้งนี้ บริษัทได้จัดทำระบบวิเคราะห์พฤติกรรมของลูกค้า เพื่อนำเสนอผลิตภัณฑ์ที่สอดคล้องกับความต้องการและความเสี่ยงของลูกค้า เช่น ขับรถเฉพาะวันเสาร์-อาทิตย์ หรือขับรถในระยะทางใกล้ๆ อาจจะเสียเบี้ยประกันน้อยกว่าคนที่ขับรถทุกวัน เป็นต้น